DA Den Europæiske Unions Tidende C 79/5

RÅDETS UDTALELSE

af 18. januar 2005

om Østrigs opdaterede stabilitetsprogram 2004-2008

(2005/C 79/03)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 3,

under henvisning til Kommissionens henstilling og

efter høring af Det Økonomiske og Finansielle Udvalg —

AFGIVET FØLGENDE UDTALELSE:

Rådet behandlede den 18. januar 2005 Østrigs opdaterede stabilitetsprogram for perioden 2004-2008. Programmet er i overensstemmelse med datakravene i »adfærdskodeks for stabilitets- og konvergensprogrammernes indhold og form«.

Ifølge det makroøkonomiske scenario, der ligger til grund for programmet, forventes vækstraten at stige fra 1,9 % i 2004 til 2,5 % i 2005 og 2006 for derefter at ligge på omkring 2,5 % i resten af programperioden. På grundlag af de oplysninger, der nu er til rådighed, synes dette scenario at afspejle sandsynlige vækstforudsætninger for de første år, men at være noget optimistisk for de senere år, da udsigterne ligger over det potentielle output fire år i træk. Inflationsfremskrivningerne i programmet forekommer dog realistiske.

Østrig stiler mod at nå frem til et budget i balance senest i 2008. Underskuddet forventes at stige fra 1,3 % af BNP i 2004 til 1,9 % af BNP i 2005, hvorefter det først langsomt falder til 1,7 % i 2006 for derefter at falde til nul i 2008 i to lige store faser. Denne udvikling afspejler en budgetstrategi, der kombinerer en varig lempelse af skattebyrden på den ene side med et budget, der på den anden side er i balance på mellemlang sigt. I ESA 95 henseende ventes skattetrykket at falde fra 43,1 % i 2003 til 40 % i 2008, mens de samlede udgifter ventes at falde med 4,8 procentpoint. Konsolideringsstrategien er blevet fastlagt i en national stabilitetspagt mellem de regionale myndigheder, og den skal håndhæves på alle regeringsniveauer gennem et bodssystem.

Budgetresultatet risikerer at blive dårligere end forventet i programmet. Skattelettelsen i budgetstrategien ligger i begyndelsen af perioden, mens den tilsvarende nedskæring af udgifterne først kommer i slutningen af perioden. Risikoen er afbalanceret for 2005 og 2006, hvor udviklingen i underskuddet domineres af de betydelige skattelettelser, der får virkning den 1. januar 2005, og skal desuden ses på baggrund af et realistisk underliggende makroøkonomisk scenario. For de sidste år 2007/2008 er der imidlertid tegn på, at risikoen undervurderes, for det første ved at BNP-væksten fortsat forventes at ligge på et højere niveau end den potentielle vækst, og for det andet ved at det væsentlige fald, som forventes i udgifterne som en del af BNP, stort set ikke er specificeret i programmet. I lyset af denne risikovurdering kan budgetstillingen i programmet vise sig ikke at være tilstrækkelig til at gennemføre den mellemlange målsætning i stabilitets- og vækstpagten om en konjunkturkorrigeret budgetstilling, der er tæt på balance senest i 2008. Der lader dog til at være en tilstrækkelig sikkerhedsmargen mod at overskride tærsklen på 3 % af BNP for underskudskvoten ved normale makroøkonomiske udsving.

Gældskvoten vurderes til at have udgjort 64,2 % af BNP i 2004, hvilket er mere end traktatens referenceværdi på 60 % af BNP. Ifølge fremskrivningen i programmet vil gældskvoten falde med 5 procentpoint i løbet af programperioden. Udviklingen i gældskvoten kan vise sig at være mindre gunstig end forventet som følge af ovennævnte risiko med hensyn til budgetmålene. Omvendt kan Østrig potentielt kompensere for denne risiko med storstilede privatiseringer.

Østrig lader til at stå med et forholdsvis gunstigt udgangspunkt med hensyn til de offentlige finansers holdbarhed på længere sigt på trods af betydelig fremskrivning af budgetudgifter til en aldrende befolkning. Pensionsreformerne i 2003 og 2004 kan forventes at lette presset på budgettet væsentligt på lang sigt. Efter pensionsreformen i 2003 vedtog Østrig endnu en pensionsreform i 2004 (Pensionsharmonisierung) med henblik på at få alle grupper af lønmodtagere inden for den private og offentlige sektor med i et harmoniseret pensionssystem. Det betydelige bidrag, som 2004-loven yder til den finanspolitiske holdbarhed på lang sigt, vil først få virkning efter 2030, mens der sker en delvis reduktion af de besparelser på mellemlang sigt, som er en følge af 2003-loven.

Den økonomiske politik i programmet er delvis i overensstemmelse med de landespecifikke overordnede retningslinjer for de offentlige finanser. Selv om Østrig agter at sænke sit høje skattetryk, ledsages denne politik ikke af udgiftsnedskæringer, hvorfor den konjunkturkorrigerede stilling vil blive stærkt forringet i 2005, og der kan tidligst forventes en stilling tæt på balance i programmets sidste år.

I lyset af ovenstående vurdering henstilles det, at Østrig skaber mere forvægt i den samlede budgetkonsolideringsstrategi. Desuden bør Østrig give flere detaljer om de specifikke foranstaltninger, der skal træffes for at opnå en væsentlig budgetkonsolidering i programmets to sidste år.

Sammenlignende oversigt over centrale makroøkonomiske og budgetmæssige fremskrivninger

2004 2005 2006 2007 2008 Realt BNP (% ændring) SP dec. 2004 1,9 2,5 2,5 2,2 2,4 KOM efterår 2004 1,9 2,4 2,4 uoplyst uoplyst SP nov. 2003 1,9 2,5 2,5 2,4 uoplyst HICP inflation (%) SP dec. 2004 2,1 1,8 1,4 1,5 1,6 KOM efterår 2004 2,1 1,8 1,4 uoplyst uoplyst SP nov. 2003 1,2 1,5 1,7 1,8 uoplyst Offentlig saldo (% af BNP) SP dec. 2004 – 1,3 – 1,9 – 1,7 – 0,8 0,0 KOM efterår 2004 – 1,3 – 2,0 – 1,7 uoplyst uoplyst SP nov. 2003 – 0,7 – 1,5 – 1,1 – 0,4 uoplyst Primær saldo (% af BNP) SP dec. 2004 1,9 1,2 1,3 2,2 2,9 KOM efterår 2004 1,7 0,9 1,2 uoplyst uoplyst SP nov. 2003 2,8 1,9 2,2 2,8 uoplyst Konjunkturkorrigeret saldo (% af BNP) SP dec. 2004 (2) – 0,9 – 1,7 – 1,6 – 0,8 – 0,1 KOM efterår 2004 – 1,0 – 1,9 – 1,7 uoplyst uoplyst SP nov. 2003 (2) – 0,4 – 1,4 – 1,1 – 0,5 uoplyst Offentlig bruttogæld (% af BNP) SP dec. 2004 64,2 63,6 63,1 61,6 59,1 KOM efterår 2004 64,0 63,9 63,4 uoplyst uoplyst SP nov. 2003 65,8 64,1 62,3 59,9 uoplyst Kilder: Stabilitetsprogrammet (SP), Kommissionens tjenestegrenes økonomiske prognoser for efteråret 2004 (KOM), beregninger fra Kommissionens tjenestegrene.

(1) EFT L 209 af 2.8.1997, s. 1.

(2) Kommissionens tjenestegrenes beregninger på grundlag af oplysninger i programmet.

Kilder:

Stabilitetsprogrammet (SP), Kommissionens tjenestegrenes økonomiske prognoser for efteråret 2004 (KOM), beregninger fra Kommissionens tjenestegrene.